Н А Р Е Д Б А

ЗА УПРАВЛЕНИЕ И РЕДА ЗА ПОЛЗВАНЕ НА

ГРОБИЩНИТЕ ПАРКОВЕ В ГРАД КЪРДЖАЛИ И КМЕТСТВАТА НА ОБЩИНА КЪРДЖАЛИ

Раздел I
ОБЩИ ПОЛОЖЕНИЯ

Чл. 1. (1) Тази Наредба урежда управлението, стопанисването и вътрешния ред в гробищни паркове, реда и условията за извършване на погребения и свързаните с тях услуги, ползването и благоустрояването на гробищни места на територията на Община Кърджали.

(2) Гробищните паркове на територията на Община Кърджали функционират и се управляват в съответствие със законите на Република България, решенията на Общинския съвет и тази Наредба.


Чл. 2. (1) Гробищните паркове са обществени терени със специално  предназначение. Те са публична общинска собственост по смисъла на чл. 3, ал. 2, т. 2 от Закона за общинската собственост.

(2) На територията на Община Кърджали действат:

1.   Християнски гробищен парк гр. Кърджали;

2. Гробище в землището на с. Сипей, Община Кърджали /Продължение на Християнски гробищен парк гр. Кърджали/;


3.  Мюсюлмански гробищен парк, находящ се в землището на с. Сипей,  Община Кърджали;


4.  Мюсюлмански гробищен парк, находящ се в землището на с. Сипей, Община Кърджали;


5.   Гробища в кметствата на Община Кърджали.


Чл. 3. Площта на траурните паркове се определя съгласно общия и подробните устройствени планове на Общината.

Чл. 4. Създаването на нови, разширяването или закриването на действащи гробищни паркове на територията на Общината се осъществява с решение на  Общинския съвет.
Раздел II
УПРАВЛЕНИЕ

Чл. 5. (1) /Допълнена с Решение №35/25.02.2010 г. на ОбС – Кърджали/ Гробищните паркове на територията на гр.Кърджали, както и намиращите се в тях сгради и съоръжения – общинска собственост се управляват и стопанисват от Общинско предприятие „Обредни дейности” към Община Кърджали, а гробищата в кметствата на общината се управляват и стопанисват пряко от кметовете на кметства, при методическо и техническо подпомагане от ОП „Обредни дейности” към Община Кърджали, при спазване на действащото законодателство.

(2) /Изменена с Решение №55/31.03.2011 г. на ОбС-Кърджали; Изменена с Решение №81/28.04.2011 г. на ОбС – Кърджали/ Общинско предприятие „Обредни дейности” към Община Кърджали организира и координира дейностите в гробищните паркове на територията на Община Кърджали, спазвайки НАРЕДБА №21 НА МЗ ЗА ХИГИЕННИТЕ ИЗИСКВАНИЯ ЗА ИЗГРАЖДАНЕ И ПОДДЪРЖАНЕ НА ГРОБИЩНИ ПАРКОВЕ /ГРОБИЩА/ И ПОГРЕБВАНЕ И ПРЕНАСЯНЕ НА ПОКОЙНИЦИ /обн., ДВ бр.92 от 20 ноември 1984 г.; изм., бр.63 от 1993 г.; изм. и доп.; бр.59 от 14 юни 2002 г./

1. /Отменена с Решение №81/28.04.2011 г. на ОбС – Кърджали/

2. /Отменена с Решение №81/28.04.2011 г. на ОбС – Кърджали/

3. /Отменена с Решение №81/28.04.2011 г. на ОбС – Кърджали/

4./ Отменена с Решение №81/28.04.2011 г. на ОбС – Кърджали/

5./ Отменена с Решение №81/28.04.2011 г. на ОбС – Кърджали/

6. /Отменена с Решение №81/28.04.2011 г. на ОбС – Кърджали/

(3) /Отменена с Решение №81/28.04.2011 г. на ОбС – Кърджали/

(4) /Отменена с Решение №81/28.04.2011 г. на ОбС – Кърджали/

Чл. 6. (1) /Изменена с Решение №35/25.02.2010 г. на ОбС – Кърджали/ Достъп до гробищните паркове имат физически лица, както и физически и юридически лица, вписани в Търговския регистър, извършващи траурни, строителни и каменоделски услуги.

(2) /Изменена с Решение №35/25.02.2010 г. на ОбС – Кърджали/ Достъпът до гробищните паркове става въз основа на подадено заявление по образец до директора на ОП „Обредни дейности” към Община Кърджали за извършване на траурни услуги и/или издадено разрешение от директора на ОП „Обредни дейности” към Община Кърджали за строителни и каменоделски услуги.

(3) /Отменена с Решение №35/25.02.2010 г.  на ОбС – Кърджали/

(4) /Изменена с Решение №35/25.02.2010 г. на ОбС – Кърджали/ Въз основа на издадено разрешение по ал.2, директора на ОП „Обредни дейности” към Община Кърджали издава проект със строителна линия за направа на гробно място и пропуск за допускане в гробищните паркове на МПС. Проектът се издава на наследник или наследници на покойното лице или упълномощено от наследника или наследниците на покойника лице, и включва дейности по ограждане на гробно място, поставяне на паметни плочи, пътеки, облицовки, кръстове и други.
          
(5)  /Изменена с Решение №35/25.02.2010 г. на ОбС – Кърджали/ Документите по ал. 4 се издават за всеки конкретен случай и не подлежат на преотстъпване.
 
(6) Проектът и  строителната линия се издават в съответствие с предвижданията на действащия паркоустройствен гробищен план.


(7) След приключване на определена дейност в гробищните паркове от страна на физическите лица и фирмите се съставя протокол по образец, подписан от представител на ОП “Обредни дейности” към Община Кърджали  и съответното лице.


Чл.7 /Отменен с Решение №35/25.02.2010 г. на ОбС – Кърджали/


Чл. 8. /Отменен с Решение №35/25.02.2010 г. на ОбС – Кърджали/

Чл.9. Разрешения по реда и при условията на чл.6 от настоящата наредба  се издават за извършване на допустими надгробни строителни дейности в района на гробищните паркове и на  гражданите – гробоползватели.
Раздел III

ГРОБНИ МЕСТА И ТЯХНОТО ПОЛЗВАНЕ


Чл. 10. (1) Гробните места представляват обикновени гробни места, урнови гробове и урнови ниши.


(2) Обикновените гробни места са обособени части от траурния парк (гробището), съгласно изискванията на Наредба № 21 на Министерството на здравеопазването (обн., ДВ, бр. 92 от 1984 г./ за полагане на ковчега с тялото на покойника.

  
(3) Урновите гробове са обособени части на гробищните паркове за полагане на една или повече урни с праха на покойници.

(4) Урновите ниши са обособени части от специално изградени в траурния парк стени (урнови стени) с определени размери за полагане на урни с  праха на покойници.


(5) Урна с праха на покойника  може да се положи и в обикновен гроб, за който е било възникнало от  по-рано и продължава да съществува право на гробоползване.


Чл. 11. Предварително запазване на индивидуални гробни места е забранено.


Чл. 12. Изкопаването на гробни места се извършва от лица (гробари), назначени от Общинско предприятие "Обредни дейности" към Община Кърджали.

Чл. 13. (1) С полагането на покойник или урна с праха му в гробно място или урнова ниша, за наследниците му се поражда правото на гробоползване.


(2) Предимство при упражняване правото на гробоползване имат лицата - наследници на първия покойник към датата на неговата смърт. След изчерпването на лицата, които са били наследници на първия покойник към  датата на смъртта му, правото преминава върху лицата - наследници на  втория покойник към датата на неговата смърт и т. н.

(3) Правото на ползване на обикновено гробно място и урнов гроб, включва:


1. извършване на последващи погребения по реда и условията на тази наредба;


2. извършването на траурни и възпоменателни обреди;


3. благоустрояване и оформяне на гробните места с паметник, портрети с лика и надписи с името на покойника и датата на смърт, с декоративна ограда по установените размери на гробното място и засаждане на декоративни цветя и треви;


(4) Благоустрояването по ал.3, т.3 на отделните гробове и на съществуващите семейни гробници, се допуска по искане на наследниците или на инициативни граждански организации след съгласуване с ОП "Обредни дейности” към Община Кърджали.


(5) Контролът по оформянето на гробните места и тяхното благоустрояване се осъществява от ОП “Обредни дейности” към Община Кърджали и не може да излиза извън установените в Наредба № 21 на Министерството на здравеопазването размери на гробните места.

Чл. 14. (1) Правото на гробоползване е срочно, освен в случаите на възмездно придобиване за вечни времена на основание Закона за местните данъци и такси.


(2) Гробните места се ползват безплатно за срок от осем години при  погребване на първия покойник.


(3) Възмездно преотстъпване на правото на гробоползване не се допуска.


(4) Преотстъпено право на  гробоползване между наследници се доказва пред съответните длъжностни  лица на ОП "Обредни дейности"  към Община Кърджали въз основа на удостоверение за наследници и нотариално заверена декларация за съгласие на наследниците.


Чл. 15. (1) Правото на гробоползване след първите осем години може да бъде продължено за срок до 15 (петнадесет) години или за вечни времена по искане на някой от наследниците, след представяне на удостоверение за наследници и заплащане на таксата по Закона за местните данъци и такси - до изтичане на осемгодишния срок.


(2) Директорът на Общинско предприятие “Обредни дейности" към Община Кърджали може да разреши възмездното продължаване на правото на гробоползване след срока по ал.1, но не по-късно от 12 месеца от изтичането му, по искане на заинтересованото лице, в случай, че  закъснението се дължи на уважителни причини и, че гробното място е добре оформено и поддържано.


(3) По желание на гражданите, ОП “Обредни дейности” към Община Кърджали организира целогодишно поддържане и озеленяване на съответното гробно място, като услуга срещу заплащане.

Чл. 16. Полагането на друг покойник в обикновен гроб не се разрешава преди изтичането на 8 години от последното  погребение. Това ограничение не се прилага при урнополагането.


Чл. 17. (1) След изтичането на определения срок по чл. 15, ал.1 и ал.2, неоткупените гробни места остават на разпореждане на Общинско предприятие "Обредни дейности" към Община Кърджали.


(2) При изваждане на кости на единствен покойник от гробно място за  преместването им в друг гроб по желание на наследниците, освободеното   гробно място остава на разпореждане на Общинско предприятие "Обредни дейности" към Община Кърджали за нови погребения. Правото на гробоползване по отношение на   този гроб се прекратява независимо от срока, за който мястото е   откупено.

Чл. 18. За неуредените в този раздел случаи за наследяване на правото на гробоползване се прилагат разпоредбите на Закона за наследството.

Раздел IV

ПОГРЕБЕНИЯ И УРНОПОЛАГАНЕ


Чл. 19. (1) В гробищните паркове по чл. 2, ал. 2 се погребват покойници с последен постоянен адрес в град Кърджали.


(2) Покойници с постоянен адрес приживе в друго населено място могат да  бъдат погребани на територията на град Кърджали, ако е налице някой от  следните случаи:


- близките им са с постоянен адрес в град Кърджали;


- имат право на гробоползване в град Кърджали (имат наследствен гроб).


(3) На територията на град Кърджали се погребват също и покойници с  неустановена самоличност, както и покойници, които не са потърсени от  близките им или нямат близки.


(4) Покойници - чужди граждани се погребват в гробищните паркове на територията на град Кърджали, освен в случаите, когато близките на  покойника са потърсили тялото.


(5) В гробищата на останалите населени места на територията на Община Кърджали се погребват починали техни жители, както и обитатели на тези селища към датата на смъртта им, ако погребването им в гробище по тяхното местожителство е невъзможно или затруднено.


Чл. 20. (1) Длъжностното лице по гражданско състояние съставя препис-извлечение от акт за смърт, съгласно Закона за гражданска регистрация.


(2) Погребенията се извършват при представяне на препис-извлечение от акта за смърт, който представлява служи за разрешение за погребение.

(3) Погребенията се извършват най-рано 24 часа и не по-късно от 48 часа след установяването на смъртта. Погребване след 48 часа се извършва при условие, че са взети мерки за запазването или консервирането на трупа.


Чл. 21. (1) Разходите по погребението се заплащат от близките на покойника.


(2) /Допълнена с Решение №148/17.09.2010 г. на ОбС-Кърджали/ Безплатните погребални услуги се предоставят на български граждани, които са самотни, без близки и роднини, бездомни, безпризорни, социално слаби и ветерани от войните. За тази цел компетентните органи предоставят необходимите документи за наличие на тези условия, след което близките на покойното лице или самите компетентни органи ги представят в ОП „Обредни дейности” към Община Кърджали за съставяне на протокол за служебно погребение. 

(3)
 С безплатни погребални  услуги могат да се подпомагат и разходите за погребения, извършени от  семействата на починалия или съжителствалите с починалия негови близки, ако има такива, когато и едните, и другите получават месечни помощи по реда и при условията на Закона за социално подпомагане и Правилника за неговото прилагане.


(4) Погребални услуги в случаите по ал. 2 и ал. 3 включват услугите по издаване на пет броя некролози, осигуряване на ковчег, превоз на покойника, поставяне на надгробен знак, изкопаване и заравяне на гробно място.


(5 Разходите за погребални услуги по ал. 2 и ал.3 се поемат от Община Кърджали съгласно Решение на Общинския съвет.

Раздел V
ОБРЕДНА И РИТУАЛНА ДЕЙНОСТ


Чл. 22. (1) /Допълнена с Решение №55/31.03.2011 г. на ОбС-Кърджали/ Религиозните погребални ритуали в общинските гробищни паркове се провеждат от духовни лица, съгласно каноните на съответната религия.

(2) /Изменена с Решение №55/31.03.2011 г. на ОбС-Кърджали/ Гражданските погребални ритуали в общинските гробищни паркове се провеждат в обредна зала или на гробното място. Гражданският ритуал включва произнасяне на подходящо за случая траурно слово, поднасяне на съболезнования към опечалените близки, прощална церемония и покриване на тленните останки.

(3) /Допълнена с Решение №55/31.03.2011 г. на ОбС-Кърджали/ Гражданските и религиозните ритуали са по желание и могат да се  дублират, но в рамките на регламентираното за погребението време. Гражданските погребални ритуали в обреданата зала в гробищния парк се извършват само от обредници на ОП „Обредни дейности”.

(4) /Нова приета с Решение №55/31.03.2011 г. на ОбС-Кърджали/ Не се разрешава внасянето на покойници в общинската обредна зала „Последно сбогом” на гробищен парк в случаите, когато са нарушени изискванията на чл.9, ал.2 и чл.11 от Наредба №21 на МЗ за хигиенните изисквание за изграждане и поддържане на гробищни паркове /гробища/ и погребване и пренасяне на покойниците.


(5) /Нова приета с Решение №55/31.03.2011 г. на ОбС-Кърджали/ При организиране на погребение в „стар гроб”, наследник на починалото лице е длъжен да го заяви лично в ОП „Обредни дейности”, за да се установи точното местоположение на гробното място. Служител на общинското предприятие проверява наличие на откупка за правото на ползване на гробното място, съгласно Наредбата за определянето и администрирането на местните такси и цени на услуги на територията на Община Кърджали. При необходимост се представя удостоверение за наследници.

(6) /Нова приета с Решение №55/31.03.2011 г. на ОбС-Кърджали/ Услугата „избор на гробно място” в затворените за погребения парцели на гробищен парк, съгласно чл.17, ал.1 и ал.2 от настоящата наредба, се заявява лично от наследник на покойното лице в ОП „Обредни дейности”, чрез попълване на Заявление по образец. Възможността за предоставяне на услугата „избор на гробно място” в затворените за погребение парцели се установява от служители на общинското предприятие на място в гробищния парк. 
Раздел VI

ОБЩЕСТВЕН РЕД В ГРОБИЩНИТЕ ПАРКОВЕ


Чл. 23. (1) Гробищните паркове (гробищата) могат да се посещават:

- за времето от 01.04 до 30.09 от 07.00 до 20.00 часа

- за времето от 01.10 до 31.03 от 08.00 до 17.00 часа


(2) На територията на гробищните паркове се забранява:

1. засаждането на високостеблени декоративни и плодни дървета в  парцелите, алеите и на гробните места 

2. паленето на огън и изгарянето на отпадъци.

3. посещението на деца под 10 години без пълнолетен придружител.

4.въвеждането на кучета, домашни и други животни;

5.извършването на всякакъв вид дейност и услуги, които са несъвместими с предназначението на гробищния парк.

6. извършването на всякакъв вид търговска дейност.

Чл. 24. Достъп на пътни превозни средства на територията на гробищните паркове се осъществява след заплащане на определените с решение на Общинския  съвет такси.

Чл. 25. (1) Не се разрешава извън определените за целта места:


1. Изхвърлянето на цветя, треви и други отпадъци;


2. Разлепването и поставянето на некролози, афиши, реклами, съобщения и други подобни;

3. Приготвянето на циментови, бетонови и варови разтвори по алеите и по пътищата без разрешение от директора на общинското предприятие.

(2) Лицата, които са извършвали работи по оформянето, благоустрояването  и поддръжката на гробни места, са длъжни незабавно, за своя сметка, да  възстановят терените, засегнати от дейността и да изчистят работните площадки, като извозят материалите и изхвърлят отпадъците на определените за целта места.


(3). Влизането на превозни средства за превозване на строителни материали, за извозване на строителни и други отпадъци и при други особени случаи на територията на гробищните паркове  става с разрешение на директора на ОП “Обредни дейности” към Община Кърджали или на упълномощено от него лице, срещу пропуск за определеното време на работа.


Чл. 26. (1) Ползвателите на гробни места са длъжни да поставят трайни надгробни знаци и да ги поддържат в добър вид, както и да почистват гробовете и около гробното пространство.

(2) Ползвателите на гробни места, които са откупени за вечни времена са длъжни да ги благоустрояват и поддържат в добър вид.

Чл.27. (1) Изоставени, изпочупени и неподдържани временни гробни знаци, пейки, огради и маси се отстраняват от гробните места от работниците на ОП “Обредни дейности” към Община Кърджали с вътрешна заповед на директора  на ОП “Обредни дейности”.

(2) За изровени гробове и посегателства в гробищните паркове Директорът на ОП “Обредни дейности” сезира своевременно съответните компетентни органи.

Раздел VII
КОНТРОЛ И САНКЦИИ


Чл. 28. (1) /Изменена с Решение №55/31.03.2011 г. на ОбС-Кърджали; Изменена с Решение №81/28.04.2011 г. на ОбС-Кърджали/ При неизпълнение или нарушение разпоредбите на чл.23, ал.2 и чл.25, ал.1 от настоящата наредба, нарушителите се наказват с глоба, както следва:

1. /Нова приета с Решение №55/31.03.2011 г. на ОбС-Кърджали/ физически лица – от 50 до 500 лв./от 25,56 до 255,65 евро.

2. /Нова приета с Решение №55/31.03.2011 г. на ОбС-Кърджали/ еднолични търговци, юридически лица и бюджетни предприятия – имуществена санкция в размер от 500 до 5000 лв./от 255,65 до 2556,46 евро.

(2) /Изменена с Решение №55/31.03.2011 г. на ОбС-Кърджали; Допълнена с Решение №81/28.04.2011 г. на ОбС-Кърджали/ При повторно нарушение в рамките на една година след издаване на първото наказателно постановление, нарушителите се наказват с глоба, както следва:

1. /Нова приета с Решение №55/31.03.2011 г. на ОбС-Кърджали/ физически лица – от 100 до 1000 лв./от 51,13 до 511,29 евро.

2. /Нова приета с Решение №55/31.03.2011 г. на ОбС-Кърджали; Допълнена с Решение №81/28.04.2011 г. на ОбС-Кърджали/ еднолични търговци, юридически лица и бюджетни предприятия – имуществена санкция от 1000 до 10 000 лв./от 511,29 до 5112,92

(3) /Нова приета  с Решение №55/31.03.2011 г. на ОбС-Кърджали; Допълнена с Решение №81/28.04.2011 г.  на ОбС – Кърджали/ При констатиране трето нарушение разпоредбите на настоящата наредба, кмета на общината с писмена заповед забранява на нарушителите достъпа до общинските гробищни паркове за срок от една година, след връчване на заповедта на Кмета на общината.

(4) /Нова приета с Решение №55/31.03.2011 г. на ОбС-Кърджали/ Конкретния размер на глобата за всяко отделно нарушение се определя от наказващия орган, съгласно с разпоредбите на тази наредба.


(5) /Нова приета с Решение №55/31.03.2011 г. на ОбС-Кърджали/ Нарушенията на наредбата се установяват с констативни протоколи, съставени от служители определени със заповед на Кмета на общината. Актовете за административни нарушения се съставят от дължностни лица, определени също със заповед на Кмета на общината. Наказателните постановления се издават от Кмета на община Кърджали или от упълномощено от него лице.


(6) /Нова приета с Решение №55/31.03.2011 г. на ОбС-Кърджали /Административно-наказателното производство се осъществява по реда на Закона за административните нарушения и наказания /ЗАНН/. 


(7) /Нова приета с Решение №55/31.03.2011 г. на ОбС-Кърджали; Допълнена с Решение №81/28.04.2011 г. на ОбС – Кърджали/ Контролът по изпълнението на тази наредба се възлага на Кмета на община Кърджали и кметовете на кметства.
Раздел VIII

ПРЕХОДНИ И ЗАКЛЮЧИТЕЛНИ РАЗПОРЕДБИ

/Нов приет с Решение №154/17.07.2025 г. на ОбС-Кърджали/

§1. /Нов приет с Решение №154/17.07.2025 г. на ОбС-Кърджали/ След датата на въвеждане на еврото в Република България, размерът на всички глоби и имуществени санкции по чл.28, ал.1 и ал.2 от Наредбата, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.

Настоящата наредба е приета с Решение № 203, прието с Протокол № 10 от 23.12.2009 г., в сила от датата на приемане на решението. Изменена и допълнена с Решение №35/25.02.2010 г. с Протокол №2 на ОбС – Кърджали. Допълнена с Решение №148/17.09.2010 г. с Протокол №9 на ОбС-Кърджали. Изменена и допълнена с Решение №55/31.03.2011 г. с Протокол №3 на ОбС-Кърджали. Изменена и допълнена с Решение №81/28.04.2011 г. с Протокол №4 на ОбС-Кърджали. Допълнена с Решение №154/17.07.2025 г. с Протокол №7 на ОбС-Кърджали.

